**Гүлмира Мұхамеджанова,**

М. Қозыбаев атындағы СҚУ-дің оқытушысы, PD докторы

## [Жастарымыз білім қуса — игі](http://www.soltustikkaz.kz/index.php/sai-asat/11655-zhastarymyz-bilim-usa-igi)

Мемлекет басшысы Қасым-Жомарт Кемелұлы Тоқаевтың республикалық “Ана тілі” газетінде жарияланған сұхбаты ұлт тағдыры тарих таразысында тұрған бүгінгідей сын сағатта халқымыздың көңіліне сенім ұялатты деп ойлаймын. Шынымен де, пандемия біздің елімізді ғана емес, бүкіл әлемді алаңдатып, тығырыққа тіреуде. Бірақ осындай қиын кезеңде де мемлекет уақытша сынақтан сүрінбей өтудің дұрыс жолын таңдай білді. Бұл орайда, Мемлекет басшысына, билікке халық қолдау көрсетуі қажет деп ойлаймын. Неге? Бәрімізді, “Әрі қарай қалай өмір сүреміз?” деген сауал мазалауы тиіс. Сондықтан “бір жеңнен қол, бір жағадан бас шығарып”, ескі заманды аңсамай, тарихымызды дәріптеп, салт-дәстүрімізді сақтай отырып, алға ұмтылуымыз қажеттігін түсінетін уақыт жетті. Осындай сәтте біздің көзқарасымыз, болмысымыз, осы біз өмір сүріп жатқан жаңа заманның талабына сай болуы керек. Яғни, тарихи тұрғыдан жаңартылған құндылықтарға бет бұруға тиіспіз. Мұны айтып отырған себебім, жұртшылық әлі де ескі көзқараспен өмір сүруден арыла алмай отыр. Сөзіме дәлел болсын, әлеуметтік желінің “батырлары”, басқа да мысық тілеулі, арам пиғылдылар халық арасына іріткі салып, елдегі жағдайды ушықтырып, өз ұпайын түгендегісі келеді. Біздің тәуелсіздігіміз қазақ ұлтына ғана қажет екенін Президент ылайым айтумен келеді. Сондықтан жастарымыз сөз емес, білім қуса, қандай жақсы. Президент өзінің жүрек сөзін жастарға арнады деп ойлаймын. Жас өрендер Мемлекет басшысының сұхбатын оқып, ой түйсе екен.

Президенттің “Телевизиялық және радиохабарларының сапасын арттыру қажет. Бұл ақпарат өнімдері Ресей бағдарламаларының көшірмесіне емес, қайта қоғамдық ойдың қайнар көзіне айналуға тиіс. Арзан ойын-күлкіден гөрі, ұлттық идеяға қызмет ететін топырағымыздан тамыр алған төл бағдарламаларды молайту қажет”, – деген сөзімен келісемін. Кілең сайқымазақтар мен асылды жасықтан ажырата алмайтын желөкпелер жаулап алған көгілдір экран қазақтың жауына айналғалы қашан?! Зиялылар дабылды қағудай қағып жатыр. Бірақ соған құлақ асып жатқан жан баласы жоқ. Осыдан кейін ұлт үшiн күреспейтiн, мемлекет үшiн саусағының басын қимылдатпайтын дү­бәра, немкеттi ұрпақ қайдан шығып жатыр деп таңдануға бола ма?!

**// Солтүстік Қазақстан.- 2020.- 27 маусым**